**BÉRBEADÓ ÁLTALÁNOS BÉRLETI FELTÉTELEI**

**RÖVIDTÁVÚ ESZKÖZBÉRLET**

**Hatályos: 2025. január 1. napjától**

A jelen **Általános Bérleti Feltételek** a **Kärcher Hungária Tisztítási-Rendszerek Korlátolt Felelősségű Társaság** (székhely: 1117 Budapest, Budafoki út 91-93., cégjegyzékszám: 01-09-279577, adószám: 10820115-2-43), mint bérbeadó és ügyfele, mint bérlő között létrejövő egyedi, rövidtávú eszközbérleti szerződések általános feltételeit, így különösen az egyedi eszközbérleti szerződés megkötését, a Feleket terhelő jogokat és kötelezettségeket szabályozzák. A jelen Általános Bérleti Feltételek mind a bérbeadóra, mind a bérlőre a Felek külön kikötése hiányában is kötelezőek.

# Fogalommeghatározások

A jelen Általános Bérleti Feltételekben – ha az kifejezetten másként nem rendelkezik vagy a szövegkörnyezetből kifejezetten másképp nem következik – az alábbi kifejezések az alábbi jelentéssel bírnak:

**Általános Bérleti Feltételek/ÁBF:** jelen Általános Bérleti Feltételek;

**ÁFA**: az ÁFA Tv.-el összhangban mindenkor irányadó általános forgalmi adó;

**ÁFA Tv**.: 2007. évi CXXVII. törvény az általános forgalmi adóról;

**Átadás-átvétel**: a Gép Bérlő részére történő átadása a Bérbeadó telephelyén;

**Átadás-átvételi Jegyzőkönyv**: a Felek által a Gép Bérlő részére történő Átadás-átvételekor vagy a Gép Bérbeadó részére történő Visszaadásakor felvett és aláírt jegyzőkönyv;

**Bérbeadó**: a Kärcher Hungária Tisztítási-Rendszerek Korlátolt Felelősségű Társaság (székhely: 1117 Budapest, Budafoki út 91-93., cégjegyzékszám: 01-09-279577, adószám: 10820115-2-43), aki a Gépet bérbe adja;

**Bérleti díj**: a Bérleti szerződés 3. pontjában meghatározott összegű, a Bérlő által a Gép bérletéért fizetendő ellenérték;

**Bérleti idő**: a Bérleti szerződés 2. pontjában meghatározott bérleti időtartam;

**Bérleti szerződés:** a Felek közötti egyedi bérleti jogviszony, amely a Rövidtávú Eszközbérleti Szerződés elnevezésű megállapodás Bérbeadó és a Bérlő általi aláírásával jön létre. A jelen Általános Bérleti Feltételek rendelkezései ezen Bérleti szerződés részét képezik.

**Bérlő**: a Bérleti szerződésben bérlőként megjelölt magánszemély vagy szervezet, aki a Gépet bérbe veszi;

**Felek**: a Bérbeadó és a Bérlő együttesen;

**Fél**: a Bérbeadó, illetve a Bérlő külön-külön;

**Gép:** a Bérleti szerződés 1. pontjában meghatározott, a Bérlő részére bérbeadandó eszköz;

**Kezdőnap**: a Bérleti szerződés 2. pontjában meghatározott bérleti idő kezdő napja

**Lejárati nap**: a Bérleti szerződés 2. pontjában meghatározott bérleti idő lejártának napja

**Óvadék:** a Bérleti szerződés 3. pontjában meghatározott összegű biztosíték;

**Ptk.:** a Polgári Törvénykönyvről szóló 2013. évi V. törvény;

**Visszaadás**: a Gép a Bérbeadó részére történő átadása;

# Általános Szerződési Feltételek hatálya

* 1. A jelen Általános Szerződési Feltételek a Bérbeadó és a Bérlő között létrejövő Bérleti szerződések általános feltételeit tartalmazza, amelyek mind a Bérbeadóra, mind a Bérlőre nézve külön kikötés nélkül is kötelezők, amennyiben a Felek közötti Szerződés eltérő rendelkezéseket nem állapít meg.
  2. A Bérbeadó és az Bérlő közötti Bérleti szerződés tartalmára elsősorban a Bérleti szerződés, az abban nem szabályozott kérdésekben a jelen Általános Bérleti Feltételek, az Árlista, valamint a Magyarország vonatkozó jogszabályaiban – így különösen a Ptk.-ban – foglaltak az irányadók. Amennyiben az Általános Bérleti Feltételek és a Bérleti szerződés eltérő rendelkezést tartalmaz, akkor a Bérleti szerződés rendelkezései az irányadók.
  3. A jelen Általános Bérleti Feltételeket kell a Bérleti szerződések esetében mind a Bérbeadóra, mind a Bérlőre külön kikötés nélkül alkalmazni. A Felek azonban az egyes Bérleti szerződésekben közös megegyezéssel, az alkalmazandó jogszabályok keretein belül eltérhetnek a jelen Általános Bérleti Feltételek rendelkezéseitől, és ilyen esetekben ezek az eltérő rendelkezések alkalmazandók az Általános Bérleti Feltételek rendelkezéseivel szemben.

# bérleti szerződés létrejötte, szerződéskötés

* 1. A Bérleti szerződés a Rövidtávú Eszközbérleti Szerződés elnevezésű megállapodás Bérbeadó és a Bérlő általi aláírásával jön létre. A jelen Általános Bérleti Feltételek rendelkezései ezen Bérleti szerződés részét képezik.

# bérlet tárgya

* 1. A Bérbeadó bérbe adja, a Bérlő pedig bérbe veszi a Bérbeadó kizárólagos tulajdonában álló, Kärcher gyártmányú Gépet.
  2. A Bérleti szerződés tartalmazza a Bérleti szerződés tárgyát képező Gép pontos és beazonosítható megjelölését.

# bérlet idő

* 1. A Bérleti szerződés határozott időre jön létre. A Bérleti szerződés tartalmazza a Bérleti idő Kezdőnapját, valamint a Lejárati napját. A Bérleti szerződés a Lejárati napon.
  2. A Felek megállapodnak, hogy a Ptk. 6:338 § (1) bekezdését nem alkalmazzák. A Felek kifejezetten kizárják, hogy a Gép Bérleti időn túli Bérlő általi használatával vagy késedelmes visszaadásával vagy egyéb ráutaló magatartással a Bérleti idő meghosszabbodjon vagy a jelen szerződés határozatlan idejűvé alakuljon át.

# bérlet díj és egyéb fizetési kötelezettségek

* 1. A Bérleti szerződés alapján esedékes Bérleti díj és egyéb díjakat, költségeket a Bérbeadó mindenkori Árlistája tartalmazza, amely a Bérleti szerződés mellékletét képezi.
  2. A Bérleti szerződés tartalmazza a Bérleti díj és az egyéb Bérlő által fizetendő díjak pontos összegét. Amennyiben a Bérleti szerződés az adott díjtételt nem határozza meg összegszerűen, az adott díj vonatkozásában a Bérbeadó mindenkori Árlistája az irányadó.
  3. A Bérleti díj előre, a Bérleti szerződés megkötésekor esedékes. Az egyéb díjak utólag, az adott díjtételre okot adó körülmény felmerülésekor, de legkésőbb a Bérleti szerződés megszűnésekor esedékesek.
  4. Amennyiben a Bérlő a Gépet a Bérleti idő lejárta előtt szolgáltatja vissza a Bérbeadó részére, a Bérbeadó köteles azt nyitvatartási időben átvenni, a Bérlő azonban Bérleti díj visszatérítésre nem jogosult.
  5. Amennyiben a Bérlő a visszaadási kötelezettségével késedelembe esik, a Bérbeadó jogosult a Bérleti díjon felül a mindenkori Árlista szerinti késedelmi felár felszámítására a késedelmes napok után. 5 munkanapot meghaladó késedelem esetén a Bérbeadó a Bérlő erre vonatkozó külön tájékoztatása nélkül jogosult a Gép visszaadására vonatkozó jogi és hatósági lépések megtételére.
  6. Amennyiben a Bérlő a Gépet nem tiszta állapotban adja vissza Bérbeadó részére, Bérbeadó egyszeri tisztítási díj felszámítására jogosult.
  7. A díjszámítás és költségszámítás során minden megkezdett 24 óra egy napnak minősül.
  8. Amennyiben Bérlő a fizetési kötelezettségének a fizetési határidőn belül nem tesz eleget, úgy köteles a késedelem időszakára a Magyar Nemzeti Bank által jegyzett mindenkori jegybanki alapkamat kétszeres összegének megfelelő mértékű késedelmi kamatot megfizetni a Bérbeadónak.
  9. A Bérlőre a kárveszély a Gép átadás-átvételével száll át. Erre figyelemmel a Bérlő köteles a Gépben a bérlet ideje alatt bekövetkezett hibából, sérülésből, lopásból, megsemmisülésből, rendeltetésellenes használatból eredő vagy egyéb kár Bérbeadó részére történő megtérítésére, amennyiben az a Bérlőnek felróható vagy rendeltetésellenes használatra vagy egyéb módon, a jelen szerződésben foglalt rendelkezések Bérlő általi megszegésére vezethető vissza.
  10. A Bérbeadó a Bérleti díjra, az Óvadékra és az egyéb díjakra, költségekre vonatkozó számlákat a mindenkori jogszabályi előírásoknak megfelelően, az adott díj esedékességekor köteles kiállítani.
  11. A Bérlő a Bérleti díj, az Óvadék megfizetésének és az egyéb fizetési kötelezettségeinek készpénzben vagy bankkártyás fizetéssel tesz eleget. Amennyiben az Óvadék bankkártyával kerül a Bérbeadó részére rendelkezésre bocsátásra, a Bérbeadó az Óvadékkal kapcsolatos elszámolási, visszafizetési kötelezettségének a Bérleti szerződésben feltüntetett Bérlői bankszámlára történő átutalással tesz eleget.

# óvadék

* 1. A Bérlő a Bérleti szerződés megkötésekor a Bérleti szerződésből (ideértve annak valamennyi későbbi módosítását) eredő, a Bérbeadó vagy harmadik személyek Bérlővel szembeni azon követeléseinek biztosítására, amelyet a Bérlő az esedékessé válás ellenére nem teljesített, a Bérbeadó részére Óvadék formájában biztosítékot ad át. Az Óvadék tehát nem vonatkozik a Gép rendeltetésszerű használatával járó értékcsökkenés biztosítására.
  2. Az Óvadék pontos összegét a Bérleti szerződés tartalmazza és a Bérlő tudomásul veszi, hogy a nem elkülönítetten kezelt Óvadék összegének kamatára nem jogosult. Az Óvadék összege készpénzben vagy bankkártyás fizetéssel a Bérleti szerződés aláírásakor kerül a Bérbeadó részére megfizetésre.
  3. A Gép Átadás-Átvételének feltétele az Óvadék szerződésszerű teljesítése.
  4. A Bérbeadó jogosult a követelt összeget a biztosítékból lehívni, amennyiben a Bérlő a Bérleti szerződés alapján fennálló bármely fizetési kötelezettségét annak ellenére elmulasztotta, hogy a Bérbeadó a Bérlőt a késedelemmel érintett összeg megfizetésére felszólította a biztosíték lehívása következményére való figyelmeztetéssel. A biztosíték lehívása esetén a Bérlő köteles az Óvadék összegét a Bérbeadó lehívásról szóló értesítésének kézhezvételétől számított 2 napon belül kiegészíteni. Amennyiben a biztosíték kiegészítésére határidőn belül nem kerül sor, a Bérbeadó jogosult a Bérleti szerződést az ÁBF 11. pontja szerint felmondani.
  5. A Bérbeadó köteles az Óvadékot vagy annak fennmaradó részét a Bérlő részére visszaszolgáltatni, amikor a Gép a Bérbeadó részére a Bérleti szerződés rendelkezéseivel összhangban Visszaadásra került, illetve (amennyiben ez későbbi időpont) a Bérbeadó részéről felmerült valamennyi követelés kielégítésre került.

# átadás-átvétel

* 1. A Gép átadására a Bérleti szerződés aláírásával egyidejűleg kerül sor. A Bérbeadó a Gépet rendeltetésszerű használatra alkalmas, működőképes és tiszta állapotban, annak tartozékaival, műszaki leírásával és használati utasításával adja át a Bérlő részére.
  2. Az Átadás-átvétel során a Felek a Gépet beüzemelik és kipróbálják annak ellenőrzésére, hogy a Gép rendeltetésszerű használtra alkalmas, működőképes állapotban van. A Bérbeadó – amennyiben a Gép jellege ezt indokolja – a Gép Átadás-átvételekor a Bérlő részére a Gép használatával, üzemeltetésével, valamint munkavédelemmel, biztonsággal kapcsolatos betanítást tart.
  3. Az Átadás-átvételről a Felek Átadás-átvételi jegyzőkönyvet vesznek fel. Az Átadás-átvételi jegyzőkönyv aláírásával a Gép birtoka és ezzel együtt a kárveszély átszáll a Bérlőre. Az Átadás-átvételi jegyzőkönyvben a Felek rögzítik a Gép pontos és beazonosítható megjelölését, a géppel együtt átadásra kerülő tartozékokat és dokumentációt a Gép állapotát, esetleges sérüléseit, hibáját, valamint a betanítás megtörténtét.
  4. Az Átadás- átvételre a Bérbeadó székhelyén, telehelyén kerül sor. A Gép biztonságos elszállítása a Bérlőt terheli.

# gép használata

* 1. Bérlő köteles a Gépet rendeltetésszerűen, a mindenkori használati utasításnak és a Bérbeadó által átadott üzemeltetési szabályoknak és betanításnak megfelelően, a mindenkori munkavédelmi és biztonsági szabályok betartása mellett használni. A Bérlő köteles a vonatkozó szabványok betartására is.
  2. A Bérlő a Gépet kizárólag a gép teljesítményének, műszaki paramétereinek megfelelő áramforrásról jogosult használni, valamint kizárólag a gyári előírásnak megfelelő típusú, minőségű tisztítószert, illetve kenőanyagot jogosult használni a Gép üzemeltetése során.
  3. A Bérlő a Gépet a rendeltetési céljától eltérő célra nem jogosult használni.
  4. Amennyiben a Gép Bérlő általi használatához, üzemeltetéséhez hatósági vagy egyéb hozzájárulások és engedélyek szükségesek, azt a Bérlő köteles saját költségére maga beszerezni, valamint köteles a fenti hozzájárulásokat és engedélyeket, illetve azok mindenkori módosításait a Bérbeadónak kérésre bemutatni. A Bérleti szerződés érvényességét nem befolyásolja a Bérlő által a Géppel történő tevékenységhez szükséges hatósági, kereskedelmi és működési engedélyek hiánya.
  5. A Bérlő köteles a Bérbeadót a Gép felhasználási helyéről tájékoztatni. A Gépet Magyarország területéről a Bérlő nem jogosult elszállítani.
  6. A Bérlő köteles a Gépet biztonságos, zárt helyen tárolni. A Gép ellopása vagy egyéb módon történő megsemmisüléséért a Bérlő felel.
  7. A Bérlő köteles a Géppel járó üzemeltetői feladatok ellátására, továbbá annak biztosítására, hogy a Gépet csak megfelelő szaktudással, gyakorlattal rendelkező személy használja. A Bérlő köteles a Gépet kezelő személyt a Gép használatára és a munkavédelmi előírásokra betanítani, az előírások betartását folyamatosan ellenőrzi.
  8. A Bérlő köteles a Gépet kíméletesen használni és annak rendeltetésszerű használatra alkalmas állapotát fenntartani, tisztántartásáról gondoskodni.
  9. A Bérlő nem jogosult a Gép birtokát és használatát más harmadik személynek semmilyen jogcímen átengedni, egyéb módon nem hasznosíthatja, nem terhelheti meg. A Bérlő a Bérleti szerződéssel kapcsolatos jogai és kötelezettségei engedményezésére, átruházásra, ideértve albérlet átruházását is, kizárólag a Bérbeadó előzetes írásbeli hozzájárulása esetén jogosult. A Bérlő köteles biztosítani, hogy a Gépen a bérelt jellegének feltüntetése megmaradjon, valamint, hogy a Bérlő könyveiben, vagyonleltárában a Gép a Bérbeadó tulajdonaként kerüljön feltüntetésre.
  10. A Bérlő köteles a Bérbeadó vagy annak jogszerű képviselői részére a Gép megtekintését és annak rendeltetésszerű használatának ellenőrzését, ideértve az azt használó személy alkalmasságának és szaktudásának ellenőrzését lehetővé tenni rendes üzleti nyitvatartási időben a Bérbeadó előzetes értesítése alapján.
  11. A Bérlő köteles a Gépben bekövetkező hibákról, sérülésekről, károkról, megsemmisüléséről vagy ellopásáról, valamint a Gépen felmerülő esetleges elvégzendő karbantartási munkák esedékességéről azok észlelését követően a Bérbeadót haladéktalanul értesíteni. Amennyiben a Bérlő a fenti értesítési kötelezettségét késedelmesen teljesíti, az ebből eredő esetleges károkért felelősséggel tartozik.
  12. A Gép rendszeres karbantartásával és felújításával kapcsolatos költségek a Bérbeadót terhelik, kivéve ha annak szükségességét Bérlő felróható magatartása okozta.
  13. A Gép bármilyen javításának, karbantartásának elvégzésére kizárólag a Bérbeadó jogosult.
  14. A Gép használatával kapcsolatosan harmadik személyek biztonságáért a Bérlő felel. E kötelezettség bármely megszegéséért a Bérlő felel.
  15. A Gép Bérbeadó székhelyéről, telephelyéről történő elszállításának és visszaszállításnak költségét, valamint a Gép Bérleti idő alatt történő használatával, üzemeltetésével járó költségeket a Bérlő viseli.

# Szavatosság

* 1. Bérbeadó szavatolja, hogy a Gépet jogosult bérbe adni a Bérlőnek, valamint a Gép a kizárólagos tulajdonát képezi, per-, teher- és igénymentes, illetőleg azok a Bérlő részére történő bérbeadást nem akadályozzák.
  2. Bérbeadó szavatolja továbbá, hogy a Gépet nem terheli harmadik személy javára fennálló olyan jog, amely megakadályozná vagy kizárná a Bérlő használatát.
  3. A Bérbeadó szavatolja továbbá, hogy a Gép mindenben megfelel a Gépen, a műszaki leírásban és a használati utasításban feltüntetett specifikációnak. A Gép műszaki leírásában és használati utasításában nem szereplő alkalmazhatóságáért a Bérbeadó nem vállal szavatosságot.
  4. A Bérlő előtt ismert, hogy a Gépek jellegük miatt speciális üzemeltetést, kezelést és a használatuk során gondos körültekintést és szakértelmet igényelnek. A nem megfelelő tárolásból, üzemeltetésből és használatból eredő bármilyen kár a Bérlőt terheli. A Bérbeadót terhelő szavatossági kötelezettség nem terjed ki a Gép olyan hibáira, hiányosságaira, amelyeket a Bérlő a Gép átvételekor ismert vagy ismernie kellett vagy az Átadás-átvételi jegyzőkönyvben rögzítésre került, valamint a Gép Bérlő általi átvételt követően (különösen, de nem kizárólagosan, a nem megfelelő tárolásból, rendeltetésellenes használatból, kezelésből eredően) keletkeztek.
  5. Amennyiben a Bérlő a Gép meghibásodását észleli és ennek kapcsán megalapozottan szavatossági igénnyel él, a Bérbeadó a hibás Gépet 1 munkanapon belül kicseréli. A meghibásodott Gép cseréje a Bérbeadó székhelyén, telephelyén történik az Átadás-átvétel és a Visszaadás szabályai szerint, az ezzel kapcsolatos szállítás a Bérlő feladata és költsége. Amennyiben a Bérbeadó a hiba kapcsán megállapítja, hogy az a Bérlőnek felróható okból következett be és nem a szavatosság körébe tartozik, a Bérlő köteles a hiba felmerülésével okozott kárt, így különösen, de nem kizárólagosan javítási költségek, cseregéppel kapcsolatban felmerült többletköltségek, a Bérbeadó részére megtéríteni.
  6. A Felek megállapodnak, hogy a hibás teljesítéssel kapcsolatban a szavatosság körében egyéb, bármilyen jellegű – különösképpen a közvetlen kár, vagy kárkövetkezmény megtérítésére vonatkozó – igényt a Bérbeadóval szemben kizárják. A kizárás nem vonatkozik a Ptk. 6:152.§ szerinti tilalom alá eső szerződésszegésből eredő jogkövetkezményekre.

# Bérleti szerződés megszűnése

* 1. Tekintettel arra, hogy a Bérleti szerződés határozott időre szól, egyik Fél sem jogosult a Bérleti szerződés rendes felmondással történő felmondására.
  2. A Bérbeadó jogosult a Bérleti szerződést a Bérlőnek megküldött írásbeli értesítésével rendkívüli felmondással megszüntetni, amennyiben a Bérlő ellen jogerősen felszámolási, vagy kényszertörlési eljárást indítottak, vagy ha a Bérlő a cégbíróságnál végelszámolási eljárás iránti kérelmet nyújtott be. A félreértések elkerülése végett a Felek rögzítik, hogy a jelen pontban foglalt esetben a Bérbeadó nem köteles a Bérlőt előzetesen a felmondási ok orvoslására felszólítani.
  3. A Bérbeadó jogosult a Bérleti szerződést a Bérlőnek megküldött írásbeli értesítésével, a jelen pontban részletezett eljárásnak megfelelően rendkívüli felmondással megszüntetni abban az esetben, ha a Bérlő a Bérleti szerződés alapján fennálló bármely lényeges kötelezettségét megszegi, nem kizárólagosan ideértve az alábbi eseteket:
  4. A Bérlő a Bérleti Díj, Óvadék vagy egyéb díj, költség vagy azok egy része, illetve a Bérbeadó részére Bérleti szerződés alapján fizetendő egyéb összeg határidőben történő megfizetését elmulasztja;
  5. A Bérlő az ÁBF 7. pontban meghatározottak szerint a biztosíték adását, kiegészítését vagy pótlását elmulasztja;
  6. A Bérlő a Gépet a Bérleti szerződéssel ellentétes módon használja, így különösen nem felel meg az ÁBF 9. pontjában előírt szabályoknak;
  7. A Bérlő a Gépnek a Bérlő általi használatához szükséges bármely törvényes, helyi és egyéb hatósági engedély beszerzését elmulasztja vagy azokkal nem rendelkezik;
  8. A jogszabályban foglalt egyéb esetben.
  9. Amennyiben a felmondás oka a Bérlőnek felróható, a Bérlő a Bérbeadó felé a felmondásból eredően felmerült valamennyi káráért felelősséggel tartozik, ide értve különösen, de nem kizárólag: (i) a Bérleti Idő hátralévő részére esedékes Bérleti Díj teljes bruttó összegét; (ii) a Bérleti szerződés alapján esedékes valamennyi egyéb összeget, és (iii) valamennyi egyéb kárt, veszteséget, költséget, kiadást és díjat (ide értve a Bérbeadói igényérvényesítéssel kapcsolatos ügyvédi díjakat és költségeket) amelyek a Bérbeadó részéről a fenti késedelemből és/vagy felmondásból származóan felmerültek. Ugyanezek az irányadók, amennyiben a Bérlő a Bérleti Idő lejárta előtt jogellenesen szünteti meg a Bérleti szerződést.
  10. A felmondást írásban kell megtenni. Hivatkozással a 13.3 pontra, az elektronikus kommunikáció (e-mail) nem minősül írásbeli formának.
  11. A Bérlő jogosult a Bérleti szerződés írásban történő felmondására, amennyiben a Bérlő a Bérbeadónak felróható okból a Gép használatában akadályoztatva, vagy jelentősen korlátozva van. A felmondás előtt a Bérlő köteles a Bérbeadót a nemteljesítés következményeire történő felhívás mellett a Bérleti szerződés szerinti kötelezettségeinek megfelelő teljesítésére írásban felszólítani. Amennyiben a Bérbeadó a szerződésszegés jellegéből fakadó ésszerű időn belül a fenti felszólításnak nem tesz eleget, vagy az írásbeli felszólításra okot adó körülmények megfelelő megszüntetéséről nem gondoskodik, a Bérlő jogosult a Bérbeadóhoz címzett írásbeli, indokolt nyilatkozatával a Bérleti szerződés rendkívüli felmondással azonnali hatállyal megszüntetni.

# A GÉP visszadása

* 1. A jelen Bérleti szerződés bármely okból történő megszűnésével a Bérlő birtokláshoz és használathoz való jogosultsága a Gép vonatkozásában megszűnik. A Bérleti szerződés bármely okból történő megszűnése esetén a Bérlő köteles a Gépet a Bérleti szerződés megszűnésének napján a Bérbeadó részére rendeltetésszerű használatra alkalmas, működőképes és tiszta állapotban, annak tartozékaival, műszaki leírásával és használati utasításával visszaadni. A Bérlő a Gépet a Bérbeadó székhelyén, telephelyén nyitvatartási időben köteles visszaadni Bérbeadó részére.
  2. Az Visszaadás során a Felek a Gépet beüzemelik és kipróbálják annak ellenőrzésére, hogy a Gép rendeltetésszerű használtra alkalmas, működőképes állapotban van.
  3. A Visszaadásról a Felek Átadás-átvételi jegyzőkönyvet vesznek fel. Az Átadás-átvételi jegyzőkönyv aláírásával a Gép birtoka és ezzel együtt a kárveszély átszáll a Bérbeadóra. Az Átadás-átvételi jegyzőkönyvben a Felek rögzítik a Gép pontos és beazonosítható megjelölését, a géppel együtt átadásra kerülő tartozékokat és dokumentációt a Gép állapotát, esetleges sérüléseit, hibáját. A Felek az Átadás-átvételi jegyzőkönyvben rögzítik az Óvadék felhasználásra és az azzal való elszámolásra vonatkozó lényeges körülményeket is.
  4. A Visszaadásra a Bérbeadó székhelyén, telehelyén kerül sor. A Gép biztonságos visszaszállítása a Bérlőt terheli.
  5. Amennyiben a Bérlő a Visszaadási kötelezettségének határidőben nem tesz eleget, a Bérbeadó jogosult a Bérleti díjon felül a mindenkori Árlista szerinti késedelmi felár felszámítására a késedelmes napok után. 5 munkanapot meghaladó késedelem esetén a Bérbeadó a Bérlő erre vonatkozó külön tájékoztatása nélkül jogosult a Gép visszaadására vonatkozó jogi és hatósági lépések megtételére. Erre az esetre a Bérlő kifejezetten és visszavonhatatlanul lemond a Bérbeadóval szembeni Ptk. 5:5. §-ban meghatározott birtokvédelmi eljárások vonatkozó igényéről.

# Kapcsolattartás, értesítés

* 1. A Bérleti szerződés szerinti értesítéseket írásban, személyes kézbesítés vagy tértivevényes postai küldemény útján kell megküldeni a Felek Bérleti szerződésben feltüntetett címre.
  2. A Felek közötti e-mailes kapcsolattartás is megengedett azzal, hogy az nem minősül írásbelinek. A Bérleti szerződés hatályára vonatkozó értesítések kizárólag írásban hatályosak az előző pont szerinti kézbesítési módokon.
  3. Mindkét Fél vállalja, hogy a másik Felet haladéktalanul értesíti amennyiben a Bérleti szerződés hatálya alatt a székhelyében vagy az értesítési címében változás következik be. Ennek elmulasztása esetén a jogkövetkezmények a mulasztó felet terhelik.
  4. A félreértések elkerülése végett valamennyi értesítés és nyilatkozat szabályszerűen és határidőben megtettnek tekintendő, ha az irányadó határidő utolsó napján kerül feladásra. Amennyiben a határidő utolsó napja nem munkanapra esik, a határidő a következő munkanapon jár le.
  5. Az értesítéseket és nyilatkozatokat a következő időpontokban kell kézbesítettnek tekinteni: (i) személyesen történő kézbesítés esetén a küldemény átadásának napján, illetve a küldemény átvételének megtagadása napján; illetve a küldemény átadásának egyéb okból való sikertelensége esetén a kézbesítési kísérlet napján; (ii) tértivevényes postai küldemény esetén küldemény kézbesítésének napján, illetve a küldemény átvételének megtagadása napján; illetve a küldemény átadásának egyéb okból való sikertelensége esetén a küldemény könyvelt postai küldeményként történő postára adását követő 5. (ötödik) munkanapon; (iii) e-mailes értesítés esetén az e-mail megküldését követő 2. (második) munkanapon.

# adatkezelés, adatvédelem

* 1. A Felek az egymással való kapcsolatukra és a másik Félre vonatkozó, az üzleti kapcsolat során tudomásukra jutott nem nyilvános információkat kötelesek bizalmasan kezelni.
  2. A Felek a másik Fél gazdasági tevékenységéhez kapcsolódó minden olyan tényt, információt, megoldást vagy adatot, amelynek nyilvánosságra hozatala, illetéktelenek által történő megszerzése vagy felhasználása a jogosult jogszerű pénzügyi, gazdasági vagy piaci érdekeit sértené vagy veszélyeztetné, és amelynek titokban tartása érdekében a jogosult a szükséges intézkedéseket megtette, kötelesek üzleti titokként kezelni és azokat időbeli korlátozás nélkül megőrizni.
  3. A Bérbeadó a Bérleti szerződésből eredően tudomására jutott, a Bérlő vagy a Bérlőre tekintettel más természetes személy személyes adatait a mindenkor hatályos adatvédelmi szabályok, így az Európai Parlament és a Tanács (EU) 2016/679 számú, általános adatvédelemről szóló rendelete és az információs önrendelkezési jogról és az információszabadságról szóló 2011. évi CXII. törvény rendelkezéseinek megfelelően kezeli. A Bérbeadó a mindenkori adatkezelési tájékoztatójában ad tájékoztatást az adatkezelés részleteiről, így különösen annak céljáról, jogalapjáról, időtartamáról, az ehhez kapcsolódó érintetti jogokról. A Bérbeadó a mindenkori adatkezelési tájékoztatóját Bérlő részére a Bérleti szerződés aláírásával egyidejűleg átadja. A Bérbeadó mindenkori adatkezelési tájékoztatója a Bérbeadó honlapján is közzétételre kerül.
  4. A Bérlő mind a Bérleti szerződés megkötésének kezdeményezésével, mind a Bérleti szerződés megkötésével tudomásul veszi és elfogadja, hogy a Bérleti szerződés előkészítése, a szerződéskötés, a szerződés teljesítése során a Bérbeadó tudomására jutott személyes adatait a Bérbeadó az adatvédelmi tájékoztatóban leírtak szerint nyilvántartsa, kezelje, feldolgozza, továbbítsa.
  5. A Bérlő kifejezetten tudomásul veszi, hogy a Bérbeadó a Bérleti szerződés teljesítéséhez és belső munkafolyamataihoz, valamint jogszabályi kötelezettségének teljesítéséhez adatfeldolgozást végző harmadik személyeket vehet igénybe, amelyek részére ekörben a Bérbeadó rendelkezésére álló személyes adatot és üzleti titkot ad át. Az adatfeldolgozók mindenkori listáját és tevékenységét a Bérbeadó mindenkori adatkezelési tájékoztatója tartalmazza.
  6. Amennyiben a Bérlő harmadik személy adatait bocsátja a Bérbeadó részére, a Bérlő szavatolja, hogy azt jogszerűen teszi és amennyiben szükséges, rendelkezik az érintett hozzájárulásával. Ebből eredő bármilyen kárt a Bérlő köteles a Bérbeadó részére megtéríteni.
  7. A Bérlő elfogadja, hogy a Bérbeadó jogosult a Bérlőtől a Bérleti szerződés teljesítése, a Bérlő kötelezettségeinek ellenőrzése, a Bérbeadó vállalásainak teljesítése vagy a Bérbeadó jogainak, követeléseinek érvényesítése céljából a Bérlő személyes és egyéb adataira vonatkozó tájékoztatást és ilyen információkat tartalmazó dokumentumokat akár elektronikus úton vagy papíron bekérni, ellenőrizni és tárolni.

# Részleges érvénytelenség

* 1. Amennyiben a Bérleti szerződés vagy jelen ÁBF valamely rendelkezése érvénytelenné válik, úgy a Bérleti szerződés és a jelen ÁBF többi rendelkezése változatlanul érvényes marad, és a Felek megtesznek minden lehetséges erőfeszítést annak érdekében, hogy a Bérleti szerződés és a jelen ÁBF érvénytelen rendelkezését olyan érvényes rendelkezéssel helyettesítsék, amely egyezik a Felek akaratával és Bérleti szerződés és a jelen ÁBF céljával.

# Módosítás

* 1. A Bérleti szerződést a Felek kizárólag közös megegyezéssel és csak írásban módosíthatják, kivéve azokat az eseteket, amelyre a Bérleti szerződés az egyoldalú módosítást lehetővé teszi.

# alkalmazandó jog

* 1. A jelen ÁBF-ben nem szabályozott kérdésekben a Magyarország jogszabályai az irányadók.
  2. A Felek megállapodnak abban, hogy mindent megtesznek a Bérleti szerződésből vagy annak értelmezéséből fakadó jogvitáik békés rendezése érdekében.
  3. Arra az esetre, ha a jogviták békésen nem rendezhetők, a Felek megállapodnak abban, hogy a Bérleti szerződés alapján fennálló jogviszonyukból eredő vagy azzal kapcsolatos jogvitáik (beleértve a nem teljesítéssel, érvényességgel, értelmezéssel kapcsolatos vitákat is) végleges eldöntése a mindenkori hatáskörrel és illetékességgel rendelkező magyar bíróság illetékességébe tartozik.